b'\n_START_ARTICLE_\nTelemark kompani\n_START_PARAGRAPH_\nTelemark kompani, forkortet TMKP, var en avdeling innen Telemark bataljon, som n\xc3\xa5 er den eneste bataljonen i den norske H\xc3\xa6ren som best\xc3\xa5r av bare profesjonelle soldater. Kompaniet utf\xc3\xb8rte Telemark bataljons f\xc3\xb8rste internasjonale oppdrag og deltok i NATO-styrken SFOR (Stabilisation Force) i Bosnia-Hercegovina fra januar 1997 til juli 1999.\n_START_SECTION_\nHistorie\n_START_PARAGRAPH_\nStortinget vedtok h\xc3\xb8sten 1996 \xc3\xa5 sende ett gev\xc3\xa6rkompani fra Telemark bataljon til SFOR etter direkte anmodning fra SACEUR. Oppgaven gitt av SACEUR til kompaniet var \xc3\xa5 fungere som vakt- og sikringsstyrke underlagt det nye SFOR-hovedkvarteret i Sarajevo. Telemark bataljons Kompani D, som hadde dimittert i august samme h\xc3\xb8st, ble beordret innkalt i henhold til kontrakt og m\xc3\xb8tte til tjeneste ved Heistadmoen 3. desember 1996. Avdelingen ble supplert med en tropp frivillige soldater med tidligere erfaring fra norske FN- og NATO-oppdrag._NEWLINE_Kompaniet, som besto av rundt 150 soldater, ankom Sarajevo 7. januar 1997. De var den f\xc3\xb8rste m\xc3\xa5neden stasjonert i den gamle OL-ishallen Zetra, men ble senere forlagt ved SFORs hovedkvarter i Ilidza. Kompaniet fikk raskt gode tilbakemeldinger fra NATO og andre internasjonale styrker i Bosnia, noe som f\xc3\xb8rte til at avdelingen ble gitt oppgaven \xc3\xa5 fungere som hurtig reaksjonsstyrke for hele Bosnia, underlagt SFOR-hovedkvarteret ved COMSFOR og Den amerikanske divisjonen. Oppdraget var dermed vakt og sikring av hovedkvarteret i Ilidza samt forpleinings- og logistikkleiren i Zetra, hurtig reaksjonsstyrke for hele Bosnia og overtagelse av andre SFOR avdelingers oppdrag ved behov. Senere ble vakt og sikring av Butmir leir ved flyplassen i Sarajevo ogs\xc3\xa5 en del av oppdraget._NEWLINE_7. juli 1997 ble Kompani D avl\xc3\xb8st av Kompani C, som nettopp hadde fullf\xc3\xb8rt f\xc3\xb8rstegangstjenesten i Telemark bataljon. Dette kompaniet skiftet navn til Telemark kompani, et navn som avdelingen beholdt de neste 2 \xc3\xa5rene. Det siste kompaniet forlot Sarajevo etter endt oppdrag i juli 1999.'